《次韵季野弟蜡梅》
宋代·喻良能

媚色全胜柳，孤标半似梅。
蕊寒金粉腻，香重麝脐开。
徐笔那能画，并刀未易裁。
扶头中酒味，安得一枝来。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。